Gy. Bárdos, poslanec: (2005-05-11):
Na rôznych stretnutiach a fórach s občanmi, ale aj s odborníkmi či s politikmi som si vypočul v posledných týždňoch množstvo otázok a poznámok ohľadne Zmluvy o Ústave pre Európu. Priznám sa, najviac ma prekvapili odborníci z ekonomických a právnických kruhov, ale aj niektorí sociológovia alebo politológovia, keď hovorili o centralizácii Európskej únie, o novom superštáte, o zoslabení demokracie, keďže podľa nich občania Európskej únie budú mať ešte menší vplyv na výkon moci, ba dokonca odzneli aj názory o strate národnej identity a štátnej suverenity po prijatí zmluvy. Vypočul som si aj názory o socialistickej Európe, zároveň o neoliberálnom ústavnom prevrate, ako aj o proticirkevnej nálade Únie. Musím však povedať, že som bol prekvapený niekedy aj veľmi nemilo. Podľa môjho názoru každý súdny človek vie, že každá zmluva je výsledkom kompromisu. A kompromis podľa Slovníka slovenského jazyka Slovenskej akadémie vied je dohoda na základe vzájomných ústupkov. Zmluvu o Ústave pre Európu pripravili sociálni a kresťanskí demokrati, liberáli a národniari, komunisti a zelení, pričom všetky spomenuté a nespomínané ideologické zoskupenia reprezentovali 25 štátov. Toľko názorov a záujmov bolo treba zohľadniť, z toľkých pozícií bolo treba vzájomne ustúpiť, aby sa dosiahol kompromis, to znamená výsledný efekt. Podľa môjho názoru pri hodnotení zmluvy alebo, ľudovo povedané, euroústavy musíme vychádzať z tohto faktu, ak chceme v rámci ratifikačného procesu dospieť k realistickému a zmysluplnému výsledku – a to je ratifikácia Zmluvy o Ústave pre Európu. Aspoň tak si to myslíme my poslanci Strany maďarskej koalície, v mene ktorých ubezpečujem Národnú radu Slovenskej republiky a občanov Slovenskej republiky, že v záverečnom hlasovaní poslanci Strany maďarskej koalície budú hlasovať za prijatie Zmluvy o Ústave pre Európu. Nemyslíme si totiž, že zmluva vytvára nový superštát, kde je ohrozená identita národov a suverenita štátov. Podľa nás opak je pravdou, o čom svedčí napríklad samotný fakt, že hovoríme o zmluve suverénnych štátov, a tiež to, že každý člen Únie musí ratifikovať zmluvu. Nezabudnime ani na to, že v zmluve oproti terajšiemu stavu je vyváženejší vzťah medzi Európskou komisiou, Európskou radou a Európskym parlamentom, pričom v posledných menovaných dvoch inštitúciách sú vytvorené všetky možnosti na prezentáciu štátnych záujmov. Rád by som pripomenul tiež to, že zmluva dáva nové možnosti národným parlamentom na kontrolu Európskej rady, resp. Rady ministrov, čo tiež svedčí o tom, že nejde o superštát, ale o Úniu, v ktorej nie je ohrozená suverenita štátov. A napokon by som rád poukázal na to, že každý štát, ktorý ratifikuje zmluvu a stane sa teda aj členom Únie, môže z nej kedykoľvek vystúpiť, ak sa cíti ohrozene či v národnej identite, či v štátnej suverenite. Milé dámy, vážení páni, nemyslíme si, že Zmluva o Ústave pre Európu je proti občanom, čím je zároveň aj nedemokratická, keďže údajne zákonodarstvo a výkonná moc sa viac vzďaľuje od občana. Nebudem dopodrobna rozvádzať Chartu základných práv, ktorá je neoddeliteľnou súčasťou euroústavy a ktorá dáva obšírnejšie práva občanom ako Európsky dohovor o ochrane ľudských práv a základných slobôd, len pripomeniem, že charta okrem občianskych a politických práv zahŕňa aj právo na dobrú správu vecí verejných, sociálne práva pracujúcich alebo ochranu osobných údajov. Zároveň rád by som pripomenul, že zmluva zabezpečuje občanom zákonodarnú iniciatívu formou petície. A ak si niekto myslí, že je to len formálna záležitosť, musím na to odpovedať, že to tak nie je. Veď ako iste viete, stačí milión podpisov, aby Európsky parlament začal konať. A milión podpisov je menej ako 25 % občanov Slovenskej republiky s volebným právom. Avšak nemyslíme si ani my poslanci Strany maďarskej koalície, že euroústava je superdokument, ktorý nemá chybu. Jednoznačne nám chýba napríklad z preambuly zmluvy odvolanie sa na židovsko-kresťanské tradície Európy, ktoré cez stáročia ovplyvňovali život a rozvoj štátov a národov nášho kontinentu a ktoré sa stali súčasťou zákonov a morálnych noriem všetkých Európanov bez ohľadu na to, či sú veriaci, alebo ateisti. Strana maďarskej koalície, ktorej voličský elektorát sa skladá predovšetkým z občanov patriacich k národným menšinám na Slovensku, určite by bola spokojnejšia so Zmluvou o Ústave pre Európu, keby práva menšín boli podrobne špecifikované v novom dokumente Európskej únie. A teraz nehovorím ani o situácii, ani o potrebách menšín na Slovensku, nehovorím ani o slovensko-maďarských vzťahoch. Hovorím o tom, že v Európskej únii, resp. v jej členských štátoch rôzne národné a etnické skupiny tvoria najpočetnejšiu skupinu osôb a je ich viac ako počet najväčších národov Európy. Hovorím o tom, že nevyriešené vzťahy medzi väčšinovým a menšinovým spoločenstvom aj v dnešnej dobe vyvolávajú nestabilitu v určitých štátoch a regiónoch Európy. Ale hovorím aj o tom, že problematiku menšín riešia rôzne medzinárodné dohovory a odporúčania ako napríklad dokumenty Organizácie pre bezpečnosť a spoluprácu v Európe alebo Parlamentného zhromaždenia Rady Európy, ktoré ako kompromisné riešenia prijali aj členské štáty Európskej únie. Preto nevidíme dôvod, prečo by nemohli byť prijaté tie isté normy aj v rámci Európskej únie. Milé dámy, vážení páni, nemyslíme si však ani to, že ktorákoľvek strana môže byť natoľko maximalistická, aby Zmluvu o Ústave pre Európu podporila len v tom prípade, ak sa jej podarilo presadiť všetky svoje požiadavky do spoločného dokumentu. Nemyslíme si to ani v prípade žiadneho štátu. Veď každá zmluva je výsledkom kompromisu a kompromis je dohoda na základe vzájomných ústupkov. Ak niekto to nechápe, pravdepodobne nechce pochopiť ani podstatu Európskej únie a filozofiu jej fungovania. Ak to nechápe, nepodporí Zmluvu o Ústave pre Európu. Na svoj názor má plné právo. Ak to však chápe, podporí ju, lebo vie, že naším poslaním z vôle voličov je byť pri zásadných rozhodnutiach o budúcnosti Európy hľadaním takých kompromisov, ktoré zabezpečia hospodársky a sociálny rozvoj Slovenskej republiky a jej všetkých občanov. Nezabudnime na to, že naša spoločná Európa bude taká, ako ju spolu vytvoríme. Ďakujem vám za pozornosť. (Potlesk.)